Nog 'n taxibestuurder in Ceres doodgeskiet | Netwerk24
Deur Jackie Kruger 15 Junie 2021 19:00
Nog 'n taxibestuurder is Dinsdagoggend in Ceres doodgeskiet en 'n vierjarige seuntjie gewond.
Vyf mense is verlede Dinsdag dood ná 'n skietery by die Vredebes-taxistaanplek in Ceres. Foto: Boland Dorpe/Facebook
Die jongste voorval kom skaars 'n week nadat vyf mense verlede Dinsdag dood is toe drie onbekende mans op mense by die Vredebes-taxistaanplek losgebrand het.
Kol. Andrè Traut, polisiewoordvoerder, sê die voorval Dinsdagoggend het omstreeks 07:00 in Eluxolwenilaan in Nduli, Ceres, gebeur.
" 'n Klag van Moord en poging tot moord word ondersoek ná 'n voorval vanoggend waar 'n 26-jarige taxibestuurder doodgeskiet is. 'n Vierjarige seuntjie wat 'n passasier in die taxi was, is ook raakgeskiet en na 'n hospitaal geneem."
Na verneem word was werknemers van die maatskappy Bella Frutta Packhouse in die taxi ten tyde van die skietery. Die maatskappy het die voorval by navraag bevestig, maar verdere navrae is na die polisie verwys.
• Vier mense, vermoedelik taxibestuurders, is verlede Dinsdag doodgeskiet en nog 'n man is later in die hospitaal dood. Niemand is nog in hegtenis geneem nie.